"FabJam Iliauni"
2015-11-05 17:16 (Asia/Dubai)
საქართველოს განათლებისა და მეცნიერების სამინისტროს ორგანიზებით, 10-17 ნოემბერს თბილისის საერთაშორისო სამეცნიერო კვირეული გაიმართება. კვირეულის ფარგლებში, საქართველოში პირველად ჩატარდება FabJam Iliauni. პროექტი ხორციელდება ილიას სახელმწიფო უნივერსიტეტისა და ილიაუნის სამრეწველო ინოვაციების ლაბორატორიის – FabLab Iliauni – ორგანიზებით. პროექტის პარტნიორია კომპანია “ახალი ნათება”.
პროექტის ფარგლებში, მონაწილეები ერთმანეთს კრეატიული და ინოვაციური დიზაინის სანათების შექმნაში შეეჯიბრებიან. მათ ექნებათ საშუალება, თავიანთი იდეები FabLab Iliauni-ში არსებული თანამედროვე ტექნოლოგიების დახმარებით გარდაქმნან რეალურ პროდუქტებად. მონაწილეებს ასევე ეძლევათ საშუალება, აქსელერაციის აკადემიაში მიიღონ დამატებით საჭირო და საინტერესო ინფორმაცია პირადი განვითარებისთვის.
ვის შეუძლია პროექტში მონაწილეობის მიღება
პროექტში მონაწილეობის მიღება შეუძლია ყველას განურჩევლად ასაკისა და პროფესიისა. მთავარია, მონაწილე იყოს კრეატიული და ჰქონდეს სიახლის შექმნის სურვილი და მოტივაცია. მონაწილეობა შეგიძლიათ იმ შემთხვევაშიც, თუ არ გაქვთ იდეა ან არ გყავთ გუნდი. პროექტის ფარგლებში, გექნებათ საშუალება, მოიფიქროთ იდეა ან თქვენი იდეის განსახორციელებლად იპოვოთ ადამიანი (მონაწილეებს ექნებათ დრო კომუნიკაციისთვის გუნდებად ჩამოყალიბებისას).
გუნდი უნდა შედგებოდეს მაქსიმუმ 3 წევრისგან.
პროექტის ჩატარების ადგილი და დრო

პროექტის დაიწყება 10 ნოემბერს და დასრულდება 17 ნოემბერს.
პროექტი ჩატარდება Fablab Iliauni-ში.

გამარჯვებულები და პრიზები

3 გამარჯვებულ გუნდს გამოავლენს კომპეტენტური ჟიური.

I ადგილი – FabLab Iliauni-ის 3-თვიანი ვაუჩერი და საჩუქარი ”ახალი ნათებისგან”;
II ადგილი – FabLab Iliauni-ის 2-თვიანი ვაუჩერი;
III ადგილი – FabLab Iliauni-ის 1-თვიანი ვაუჩერი.
საუკეთესო დიზაინის სანათი განთავსდება ”ახალი ნათების” მაღაზიაში სარეალიზაციოდ.

მონაწილეობის მისაღებად შეავსეთ მარტივი სარეგისტრაციო ფორმა და ჩვენ აუცილებლად დაგიკავშირდებით.
სარეგისტრაციო ფორმის შევსების ბოლო ვადაა 9 ნოემბერი.
გისურვებთ წარმატებას!

ილიაუნის სამეცნიერო კაფეში: პროფესორ მაია თოდუას საჯარო ლექცია - "მტვერი და კლიმატი"
2015-11-05 19:00
5 ნოემბერს, ხუთშაბათს, 19:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის პროფესორთან, ქალბატონ მაიათოდუასთან.
საუბრის თემა: “მტვერი და კლიმატი”.
მომხსენებელი განიხილავს მტვერსა და კლიმატს შორის კავშირს. მტვერი, სათბურის გაზებთან ერთად, მნიშვნელოვან გავლენას ახდენს კლიმატზე და, შესაბამისად, ეკოლოგიასა და ადამიანის ყოფა-ცხოვრებაზე. ჰაერში შეწონილიმტვრის ნაწილაკები (აეროზოლები) არის როგორც ბუნებრივი წარმოშობის, ასევე ადამიანის საქმიანობით გამოწვეული. მათი შესწავლა და გათვალისწინება კლიმატურ მოდელებში აუცილებელია პროგნოზირებისგასაუმჯობესებლად.
შეხვედრის დრო: 5 ნოემბერი, 19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

ბერლინის ლიტერატურისა და კულტურის კვლევის ცენტრის (ZfL) მკვლევრის, ფალკო შმიდერის, ლექციათა ციკლი XX საუკუნის დიდ მოაზროვნეთა შესახებ
2015-11-07 11:11
9, 10, 12 და 13 ნოემბერს, ილიაუნის სოციალური და კულტურის კვლევის ინსტიტუტის მოწვევით, ბერლინის ლიტერატურისა და კულტურის კვლევის ცენტრის (ZfL) მკვლევარი, დრ. ფალკო შმიდერი, ილიას სახელმწიფო უნივერსიტეტის G106 აუდიტორიაში წარმართავს ლექციათა ციკლს, რომელიც მიეძღვნება XX საუკუნის ფილოსოფიის ისტორიაში ისეთ საკვანძო ფიგურებს, როგორებიც არიან: ვალტერ ბენიამინი, ერნსტ ბლოხი, თეოდორ ადორნო და მიშელ ფუკო. ამ მოაზროვნეების მიდგომათა საერთო ნიშანი ისაა, რომ ყოველი მათგანი ეყრდნობა საზოგადოების მარქსისეულ ანალიზს, რომელმაც XX საუკუნეში ახალ გამოცდილებებს გაუღო კარი, ბოლოდროინდელი ისტორიული გამოცდილების გადმოსახედიდან კი კრიტიკის ქარცეცხლში მოექცა. ციკლის თითოეულ ლექციაში წარმოდგენილი იქნება ამ ავტორთაგან ერთ-ერთის ძირითადი სააზროვნო ფორმები და დაისმება კითხვა, თუ რამდენად აქტუალურნი შეიძლება იყვნენ ეს პოლიტიკური მოაზროვნეები დღეს.
ფალკო შმიდერის შესახებ
დრ. ფალკო შმიდერი (Falko Schmieder) – კულტურის მკვლევარი, ბერლინის ლიტერატურისა და კულტურის კვლევის ცენტრის (ZfL) დირექტორის პირადი რეფერენტი და მეცნიერ-თანამშრომელი.
დრეზდენის ტექნიკურ უნივერსიტეტში, ბერლინის ჰუმბოლდტის უნივერსიტეტსა და ბერლინის თავისუფალ უნივერსიტეტში 1994–2000 წლებში კომუნიკაციისა და პოლიტიკის მეცნიერებების, სოციოლოგიისა და ფილოსოფიის შესწავლის შემდეგ, შმიდერმა 2004 წელს ბერლინის თავისუფალ უნივერსიტეტში დაიცვა დისერტაცია.
შრომები:

„ლუდვიგ ფოიერბახი და კლასიკური ფოტოგრაფიის შემოსვლა. ანთროპოლოგიური და ისტორიული მატერიალიზმის ურთიერთმიმართებისათვის“, 2004;
„ცნების ისტორია და ისტორიული სემანტიკა. გზამკვლევი“ (ერნსტ მიულერთან ერთად), 2015.

ლექციების განრიგი
ვალტერ ბენიამინი („პასაჟების პროექტი“, “ისტორიის ცნების შესახებ”)
დრო: 9 ნოემბერი, 14:00 საათი
ერნსტ ბლოხი („ნაკვალევები“, „დღევანდელობის მემკვიდრეობა“, „პოლიტიკური მოზომვები, ჟამიანობა, ფორმერცი“)
დრო: 10 ნოემბერი, 13:00 საათი
თეოდორ ადორნო („განმანათლებლობის დიალექტიკა“, „ნეგატიური დიალექტიკა“)
დრო: 12 ნოემბერი, 13:00 საათი
მიშელ ფუკო („სიტყვები და საგნები“, არქეოლოგია, გენეალოგია)
დრო: 13 ნოემბერი, 14:00 საათი
ლექციები ჩატარდება ილიას სახელმწიფო უნივერსიტეტის G 106 აუდიტორიაში (გ. წერეთლის ქ. №1)
ლექციებზე დასწრება თავისუფალია.

პროფესორ ჟან-დომინიკ პოლაკის სემინარი: სადოქტორო პროგრამების ინტერნაციონალიზაცია, როგორც ხარისხის გაუმჯობესების წინაპირობა
2015-11-09 09:30
9-10 ნოემბერს, 9:30 საათზე, ილიას სახელმწიფო უნივერსიტეტის A101 აუდიტორიაში, Erasmus+ის ეროვნული ოფისის ორგანიზებით, პარიზის პიერ და მარი კიურების უნივერსიტეტის პროფესორი, ჟან-დომინიკ პოლაკი (Jean-Dominique Polack), ჩაატარებს სემინარს თემაზე: სადოქტორო პროგრამების ინტერნაციონალიზაცია, როგორც ხარისხის გაუმჯობესების წინაპირობა (Internationalization of doctoral programmes as precondition for quality enhancement).
სემინარის სამიზნე აუდიტორიას წარმოადგენს სადოქტორო პროგრამების შემუშავებასა და განხორციელებაში მონაწილე აკადემიური და ადმინისტრაციული პერსონალი.
ღონისძიებაზე დასწრების მსურველებმა გთხოვთ მიმართოთ ილიას სახელმწიფო უნივერისტეტის განვითარების სამსახურს: development@iliauni.edu.ge
დრო: 9-10 ნოემბერი, 9:30 საათი
ადგილმდებარეობა: ილიას სახელმწიფო უნივერსიტეტის A101 აუდიტორია (ჭავჭავაძის გამზ. №32)

დოქტორ ფალკო შმიდერის საჯარო ლექცია: ვალტერ ბენიამინი - „პასაჟების პროექტი“, "ისტორიის ცნების შესახებ"
2015-11-09 14:00
9 ნოემბერს, 14:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სოციალური და კულტურის კვლევის ინსტიტუტის მოწვევით, XX საუკუნის დიდ მოაზროვნეთა შესახებ ლექციათა ციკლის ფარგლებში, ბერლინის ლიტერატურისა და კულტურის კვლევის ცენტრის (ZfL) მკვლევარი, დრ. ფალკო შმიდერი წაიკითხავს საჯარო ლექციას თემაზე: ვალტერ ბენიამინი – „პასაჟების პროექტი“, “ისტორიის ცნების შესახებ”.
ვალტერ ბანიამინი შეგვიძლია განვიხილოთ ძირითად წარმომადგენლად იმისა, რასაც კულტურის მეცნიერების პირველ ტალღას უწოდებენ. მის აზროვნებაში თეოლოგიური მოტივები სეკულარულ სააზროვნო ფორმებს ერწყმის და ფსიქოანალიზის ცნებები შეაქვს კულტურის თეორიაში. თავის გვიანდელ ისტორიულ კონცეფციას ის ისტორიის კონცეფციაში ერთგვარ კოპერნიკისებრ გადატრიალებად მიიჩნევს. ის ემიჯნება ისტორიზმს, ისევე, როგორც ისტორიის ფილოსოფიასა და ორთოდოქსულ მარქსიზმს და, დამოუკიდებელი მეთოდის გარდა, მრავალ ახალ ცნებასაც ავითარებს (დიალექტიკური ხატი/დიალექტიკა უმოძრაობაში, შემეცნებადობის ახალი, ისტორიული ინდექსი), რომელთა ნაყოფიერების გამოცდაც მას სურდა „XIX საუკუნის [კრიტიკული]ისტორიის“ შესახებ თავის დაუსრულებლად დარჩენილ „პასაჟების პროექტში“.
დრო: 9 ნოემბერი, 14:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. №1)

ესტონეთის საგარეო საქმეთა მინისტრის, მარინა კალიურანდის, საჯარო ლექცია: საგარეო პოლიტიკის გამოწვევები 2015-2016
2015-11-09 15:30
9 ნოემბერს, 15:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ ესტონეთის საგარეო საქმეთა მინისტრი, მარინა კალიურანდი, წაიკითხავს საჯარო ლექციას.
ლექციის თემა: საგარეო პოლიტიკის გამოწვევები 2015-2016
ლექციის შემდეგ გაიმართება დისკუსია.
სამუშაო ენა: ინგლისური
დრო: 9 ნოემბერი, 15:30 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. №32)
დასწრება თავისუფალია.

ილიაუნის ლიტერატურულ კლუბში: უმბერტო ეკოს ესეების კრებულის პრეზენტაცია
2015-11-09 19:00
9 ნოემბერს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი“ ილიაუნის ლიტერატურული კლუბი და გამომცემლობა ”დიოგენე“ გიწვევთ უმბერტო ეკოს ესეების კრებულის პრეზენტაციაზე. კრებული, სახელწოდებით – ”მტრის ხატის შექმნა“, იტალიურიდან თარგმნეს ხათუნა ცხადაძემ, დარეჯან კიკოლიაშვილმა და ნათია ბერიშვილმა. კლუბის სტუმრები წიგნის მთარგმნელები იქნებიან.
კრებულში შესული ესეების უმეტესობა დაწერილია ”შეკვეთით”, როგორც ჟურნალების თემატური ნომრებისთვის, ასევე კონფერენციებზე წაკითხული მოხსენებების საფუძველზე. ასე რომ, სხვადასხვა თემას სხვადასხვა შემთხვევა განსაზღვრავდა: რატომ იქმნიან ადამიანები დღემდე მტრის ხატს? როდის უჩნდება ადამიანის ემბრიონს სული? როგორ აისახება მეცნიერულ-ტექნიკური პროგრესი დიპლომატიურ სამსახურზე?.. უსაზღვრო ერუდიცია ხელს არ უშლის ავტორს, ამა თუ იმ თემაზე მსუბუქი ტონით ისაუბროს, ანუ თავადაც იხალისოს და მკითხველიც გაართოს.
წიგნი შედის სერიაში ”დიოგენეს ბიბლიოთეკა“ და პრეზენტაციაზე სპეციალურ ფასად, 10 ლარად გაიყიდება.
დრო: 9 ნოემბერი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი ”ლიგამუსი“ (ჭავჭავაძის გამზ. №32)
დასწრება თავისუფალია.

ghj
2015-11-10 10:56

ილიაუნის პროგრამა განათლებისა და მეცნიერების სამინისტროს მიერ ორგანიზებული მეცნიერებისა და ინოვაციების საერთაშორისო კვირეულის ფარგლებში
2015-11-10 11:00
საქართველოს განათლებისა და მეცნიერების სამინისტროს ორგანიზებით, 10-17 ნოემბერს გაიმართება მეცნიერებისა და ინოვაციების საერთაშორისო კვირეული – საქართველო 2015.
კვირეულის ფარგლებში, ილიას სახელმწიფო უნივერსიტეტი არაერთ საინტერესო ღონისძიებას გთავაზობთ:

ღონისძიების დასახელება
ღონისძიების ჩატარების ადგილი/ მისამართი
ღონისძიების ჩატარების დრო
და ხანგრძლივობა

პასკალის პრემიის ლაურეატების კონფერენცია
ვრცლად
ღონისძიება ფეისბუქზე
ბოტანიკურის ქ. #1, ილიას
სახელმწიფო უნივერსიტეტის
ბოტანიკის ინსტიტუტი
12 ნოემბერი,
11:00 საათი
დასწრება თავისუფალია.

ილიაუნის სამეცნიერო კაფეს აქტივობები (პოპულარულ-სამეცნიერო ხასიათის ლექციები ყავისა და ჩაის თანხლებით)
ვრცლად
ღონისძიება ფეისბუქზე

ილია ჭავჭავაძის #32, ილიას
სახელმწიფო უნივერსიტეტის
წიგნის სახლი „ლიგამუსი“
10-17 ნოემბერი, 18:00-19:30 საათი
დასწრება თავისუფალია.

ილიაუნის ახალგაზრდა მკვლევართა ქსელში გაწევრიანებული სკოლის მოსწავლეების ექსკურსია
ვრცლად
ილიას სახელმწიფო უნივერსიტეტის
აბასთუმნის ასტროფიზიკური ობსერვატორია
15 ნოემბერი
აქტივობა ქსელის მოსწავლეებისთვის

ფაბჯემი
თემა: კრეატიული და ინოვაციური დიზაინის სანათების შექმნა
ვრცლად
ღონისძიება ფეისბუქზე

ილიაუნის მომავლის სამრეწველო ინოვაციების ლაბორატორია, ფაბლაბი.
S კორპუსი, გ. წერეთლის #1
10-17 ნოემბერი
დარეგისტრირდით:
https://goo.gl/H9Fzyr

რეგისტრაციის ბოლო ვადა: 9 ნოემბერი

გეიმჯემი
თემა: ქართული ფოლკლორის მოტივებზე კომპიუტერული თამაშის პროტოტიპის შექმნა
ვრცლად
ღონისძიება ფეისბუქზე

ილიაუნის კომპიუტერული თამაშების ლაბორატორია, ფაბლაბი. H კორპუსი,
თამარაშვილის 4 ა
14-15 ნოემბერი
დარეგისტრირდით:
https://goo.gl/JNjNdM
რეგისტრაციის ბოლო ვადა: 13 ნოემბერი

საჯარო ლექცია – პრეზენტაცია:
ნიკოლოზ თუშაბრამიშვილი “პირველყოფილ ადამიანთა უძველესი სადგომ-სახელოსნოები საქართველოში”
ვრცლად
ღონისძიება ფეისბუქზე
”ექსპო ჯორჯია”, მე-3 პავილიონი, წერეთლის გამზ. #118
10 ნოემბერი,
15:00 საათი
დასწრება თავისუფალია

საჯარო ლექცია – პრეზენტაცია:
გია მაჩაბელი “კიბორჩხალას ნისლეულის მაღალსიხშირული გამოსხივება”
ვრცლად
ღონისძიება ფეისბუქზე
”ექსპო ჯორჯია”, მე-4 და მე-5 პავილიონები, წერეთლის გამზ. #118
14 ნოემბერი,
13:00 საათი
დასწრება თავისუფალია.

ილიას სახელმწიფო უნივერსიტეტის ახალგაზრდა მკვლევართა ქსელში გაწევრიანებული მოსწავლეების პრეზენტაციები სამეცნიერო თემატიკაზე
ვრცლად
ილია ჭავჭავაძის #32, ილიას
სახელმწიფო უნივერსიტეტის
წიგნის სახლი „ლიგამუსი“
13 ნოემბერი,
14:00 საათი
დასწრება თავისუფალია.

STEM ღია კარის დღეები
ვრცლად
E კორპუსი, ილიას სახელმწიფო უნივერსიტეტი
10-17 ნოემბერი
დარეგისტრირდით:
https://goo.gl/NWwJ2J
და დეტალებზე ჩვენ დაგიკავშირდებით

ილიაუნის აქსელერაციის აკადემიის სემინარები
E კორპუსი, აუდიტორია 207 / ილიას სახელმწიფო უნივერსიტეტი
10-17 ნოემბერი, 18:00 საათი
დასწრება თავისუფალია.

ილიას სახელმწიფო უნივერსიტეტის საგამოფენო სტენდი
”ექსპო ჯორჯია”, წერეთლის გამზ. #118
14 ნოემბერი,
11:00-18:00 საათი

დამატებითი ინფორმაციისთვის: pr@iliauni.edu.ge

ნიკოლოზ თუშაბრამიშვილი: “პირველყოფილ ადამიანთა უძველესი სადგომ-სახელოსნოები საქართველოში"
2015-11-10 13:00
საქართველოს განათლებისა და მეცნიერების სამინისტროს ორგანიზებით, 10-17 ნოემბერს გაიმართება მეცნიერებისა და ინოვაციების საერთაშორისო კვირეული – საქართველო 2015.
კვირეულის ფარგლებში, 10 ნოემბერს, 15:00 საათზე, ”ექსპო ჯორჯიას” მე-3 საგამოფენო პავილიონში ილიას სახელმწიფო უნივერსიტეტის პროფესორი, პალეოგარემოს რეკონსტრუქციისა და არქეოლოგიური კვლევების ცენტრის ხელმძღვანელი
ნიკოლოზ თუშაბრამიშვილი წაიკითხავს საჯარო ლექციას თემაზე: “პირველყოფილ ადამიანთა უძველესი სადგომ–სახელოსნოები საქართველოში“.
ფუნქციურად და ტიპოლოგიურად უნიკალური, სტრატიფიცირებული ძველი ქვის ხანის ძეგლი – პალეოლითელი ადამიანების სახელოსნო, სახელწოდებით „ზიარი 2“ აღმოჩნდა კახეთში, გომბორის ქედზე, ზუსტად კირქვის ნედლეულის გამოსავალთან.
კირქვის ოვალისებურ ჩაღრმავებაში (ე.წ. “აბაზანაში”) რვა ლითოლოგიური ფენის დალექვის შედეგად, ფენები ურღვევია და წარმოდგენილია in situ მდგომერეობაში.
ქვის დამუშავების ტექნოლოგიისა და ტიპოლოგიის მიხედვით, მასალა დმანისის ინდუსტრიის მსგავსია (ოლდუვაის კულტურა) თუმცა, სჭარბობს კლექტონური მასალა (კლექტონური კულტურა 450-300000 წწ).
ერთ-ერთ ფენაში აღმოჩნდა კერა, დამწვარი შრე.
სახელოსნოდან რამდენიმე ასეულ მეტრში მდებარეობს პირველყოფილ ადამიანთა სადგომი – „ზიარი-ფხოველი“, რომლის ასაკად წინასწარ განისაზღვრა მინდელ-რისის გამყინვარებათშორისი ეპოქა (450-300000 წწ).
“ზიარი-ფხოველის” V ფენაში აღმოჩნდა ადამიანის ყბის ნაშთი 2 კბილის სახით. მასალა შესწავლის პროცესშია.
გარკვეული სახეობების განამარხებული ფაუნისტური ნაშთები აღმოჩენილია ორივე ძეგლზე.
არცერთი ძეგლი არ არის დედაქანამდე გათხრილი. შესაბამისად, მოსალოდნელია მათი ბევრად უფრო ადრეული ასაკის დადგენა. გომბორის პალეოლითური ძეგლების შესახებ ზუსტი ინფორმაცია მოპოვებული იქნება მომავალში მათი უახლესი მულტიდისციპლინური მეთოდებით კვლევების საშუალებით.
„ზიარი-ფხოველისა“ და „ზიარი 2-ის“ ადგილმდებარეობა, ბუნებრივი გარემო, ქვის ნედლეულის საბადოებთან ცენტრალური გზების სიახლოვე დიდ პერსპექტივას ქმნის საგანმანათლებლო-სამეცნიერო პრაქტიკისთვის როგორც კაცობრიობის ისტორიის უძველესი ეპოქების ზოგადი, კომპლექსური სწავლების კუთხით, ისე, ძველი ქვის ხანის ექსპერიმენტული არქეოლოგიის ლაბორატორიული კვლევებისთვის.
დრო: 10 ნოემბერი,15:00 საათი
ადგილმდებარეობა: ”ექსპო ჯორჯიას” მე-3 საგამოფენო პავილიონი (წერეთლის გამზ. №118)
დასწრება თავისუფალია.

დოქტორ ფალკო შმიდერის საჯარო ლექცია: ერნსტ ბლოხი - „ნაკვალევები“, „დღევანდელობის მემკვიდრეობა“, „პოლიტიკური მოზომვები, ჟამიანობა, ფორმერცი“
2015-11-10 13:00
10 ნოემბერს, 13:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სოციალური და კულტურის კვლევის ინსტიტუტის მოწვევით, XX საუკუნის დიდ მოაზროვნეთა შესახებ ლექციათა ციკლის ფარგლებში, ბერლინის ლიტერატურისა და კულტურის კვლევის ცენტრის (ZfL) მკვლევარი, დრ. ფალკო შმიდერი წაიკითხავს საჯარო ლექციას თემაზე: ერნსტ ბლოხი – „ნაკვალევები“, „დღევანდელობის მემკვიდრეობა“, „პოლიტიკური მოზომვები, ჟამიანობა, ფორმერცი“.
ერნსტ ბლოხი მიეკუთვნება იმ ფიგურათა რიცხვს, რომლებიც მარქსიზმის სტალინისტურ და სოციალდემოკრატიულ ინტერპრეტაციებს განუდგნენ და მარქსისტული აზროვნების განახლება დაისახეს მიზნად. განსაკუთრებით ხაზი უნდა გაესვას მის წიგნში – „დღევანდელობის მემკვიდრეობა“ – მოცემულ ფაშიზმის ანალიზს, რასთან დაკავშირებითაც მან ერთდროულობისა და არაერთდროულობის ცნებები განავითარა. მისი უპირველესი მიზანი იყო, გადაერჩინა და ახლებურად შეეთვისებინა უტოპიური აზროვნება, რომელიც, მისი სურვილის მიხედვით, კრიტიკული აზროვნების სამსახურში უნდა ჩამდგარიყო. საგულისხმო და მრავლისმეტყველია დაძაბულობები, რომლებიც მთელ მის შრომებს განმსჭვალავს: ის, ერთი მხრივ, აკრიტიკებს მარქსისტულ ორთოდოქსულობას, მეორე მხრივ კი თვითონვეა მასში გამომწყვდეული; ანდა, ერთი მხრივ, ამძაფრებს სუბიექტურ ფაქტორებზე ხაზგასმას, თუმცა, ამავე დროს, უარს ამბობს ფსიქოანალიზის რეცეფციაზე; გარდა ამისა, ბლოხთან შენარჩუნებულია პროგრესის ტრადიციული ცნება, მშრომელთა კლასს კი ის არაკრიტიკულად უყურებს.
დრო: 10 ნოემბერი, 13:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. №1)

”საქართველოს შავი ზღვის სანაპირო ზონა. რეტროსპექტრულ-პროგნოზული ანალიზი" - ზურაბ ჯანელიძის წიგნის პრეზენტაცია
2015-11-10 16:00
10 ნოემბერს, 16:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” ჩატარდება გეოგრაფიის მეცნიერებათა დოქტორის, ზურაბ ჯანელიძის, წიგნის პრეზენტაცია. წიგნი – სახელწოდებით, ”საქართველოს შავიზღვის სანაპირო ზონა. რეტროსპექტრულ-პროგნოზული ანალიზი” – ეხება სანაპირო ზონის განვითარების პალეოგეოგრაფიული პირობების ანალიზს, სანაპირო ზონის თანამედროვე დინამიკას და მის პროგნოზირებას მომავალში.
ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის ასისტენტ-პროფესორის, ზურაბ ჯანელიძის, სამეცნიერო იტერესის სფეროებია: ზღვის სანაპირო პროცესები; პროცესები საქართველოში; გეოეკოლოგიური პრობლემები და სხვ.
დრო: 10 ნოემბერი, 16:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

საკონსულტაციო შეხვედრა ახალგაზრდა მეცნიერთა კვლევების საგრანტო კონკურსში მონაწილეობის მსურველთათვის
2015-11-10 18:00
10 ნოემბერს, 18:00 საათზე, ილიას სახელმწიფო უნივერსიტეტის A101 აუდიტორიაში გაიმართება შოთა რუსთაველის ეროვნული სამეცნიერო ფონდის წარმომადგენელთა საკონსულტაციო შეხვედრა ახალგაზრდა მეცნიერთა კვლევების საგრანტო კონკურსში მონაწილეობის მსურველებთან. შეხვედრის ფარგლებში, მომხსენებლები მიზნობრივ აუდიტორიას განუმარტავენ საგრანტო კონკურსის პირობებსა და წესს.
კონკურსის მიზანია ახალგაზრდა მეცნიერთა სამეცნიერო-კვლევითი პროექტების მხარდაჭერის გზით კვლევების ხარისხის ზრდის ხელშეწყობა, კვლევითი უნარ-ჩვევებისა და თემატური ან ინტერდისციპლინური მიმართულებით სამეცნიერო თანამშრომლობის გაღრმავება, აგრეთვე, საქართველოს უმაღლესი საგანმანათლებლო დაწესებულების სამეცნიერო-კვლევითი საქმიანობის გაძლიერება და გაუმჯობესება.
კონკურსში მონაწილეობა შეუძლია დოქტორის ან მასთან გათანაბრებული აკადემიური ხარისხის მქონე საქართველოს მოქალაქეს, რომელსაც ხარისხი მიენიჭა კონკურსის გამოცხადების თარიღამდე ბოლო 7 წლის განმავლობაში.
საკონკურსო პროექტის ხანგრძლივობაა ორი წელი, ფონდიდან მოთხოვნილი ჯამური ბიუჯეტი არ უნდა აღემატებოდეს 60 000 ლარს (წელიწადში 30 000 ლარს).
კონკურსის შესახებ ინფორმაცია იხილეთ ფონდის ვებგვერდზე
დრო: 10 ნოემბერი, 18:00 საათი
ადგილმდებარეობა: ილიას სახელმწიფო უნივერსიტეტის A101 აუდიტორია (ჭავჭავაძის გამზ. №32)

ილიაუნის სამეცნიერო კაფეს შეხვედრები მეცნიერებისა და ინოვაციების საერთაშორისო კვირეულის ფარგლებში
2015-11-10 18:00
საქართველოს განათლებისა და მეცნიერების სამინისტროს ორგანიზებით, 10-17 ნოემბერს გაიმართება მეცნიერებისა და ინოვაციების საერთაშორისო კვირეული – საქართველო 2015.
კვირეულის ფარგლებში, 10-დან 17 ნოემბრის ჩათვლით, ყოველდღე, 18:00 საათზე, ილიას სახელმწიფო უნივერსიტეტის წიგნის სახლი „ლიგამუსი“ ილიაუნის სამეცნიერო კაფეს შეხვედრებს უმასპინძლებს.
ილიაუნის სამეცნიერო კაფე გთავაზობთ საინტერესო, ცოცხალ შეხვედრებს ყავისა და ჩაის თანხლებით, სადაც გექნებათ შესაძლებლობა, კვალიფიციური მეცნიერებისგან მიიღოთ თქვენთვის საინტერესო ინფორმაცია. შეხვედრებს აქვს არა ლექციების, არამედ საუბრის ფორმა.
იმისთვის, რომ ჩაერთოთ სამეცნიერო კაფეს აქტივობებში, არაა საჭირო, იყოთ მეცნიერი ან სიღრმისეულად ერკვეოდეთ სამეცნიერო თემატიკაში. სამეცნიერო კაფეში ველოდებით ყველა ცნობისმოყვარე ადამიანს.
ილიაუნის სამეცნიერო კაფეს განრიგი:

რიცხვი
თემა
მომხსენებელი

10 ნოემბერი
დავით თარხნიშვილი
გენები და წარსულის კლიმატი

11 ნოემბერი
Arnis Cirulis
Augmented and virtual reality experiences in various disciplines

12 ნოემბერი
ნუნუ მეტრეველი
ულტრაიისფერი გამოსხივების ზემოქმედება კოლაგენზე

13 ნოემბერი
ია კუპატაძე
“მწვანე” არქიტექტურა: პრინციპები და პარადიგმები

14 ნოემბერი
ლექსო გავაშელიშვილი
ადამიანის გავრცელება გამყინვარების პერიოდში

15 ნოემბერი
Dessa Bergen-Cico
Neuroscience of Addictions

16 ნოემბერი
Ken Walsh
Risk and reward in the construction industry

17 ნოემბერი
იოხინ პუე
გლობალური ტყეები და მათი საფრთხეები

დრო: 10-17 ნოემბერი, 18:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ი. ჭავჭავაძის გამზ. #32)
დასწრება თავისუფალია.

ილიაუნის აქსელერაციის აკადემიის სესიები სამეცნიერო კვირეულის ფარგლებში
2015-11-10 18:00
საქართველოს განათლებისა და მეცნიერების სამინისტროს ორგანიზებით, 10-17 ნოემბერს გაიმართება მეცნიერებისა და ინოვაციების საერთაშორისო კვირეული – საქართველო 2015.
კვირეულის ფარგლებში, 10-დან 16 ნოემბრის ჩათვლით, ყოველდღე, 18:00 საათზე, ილიას სახელმწიფო უნივერსიტეტის E 207 აუდიტორიაში გაიმართება აქსელერაციის აკადემიის სესიები.
სესიების განრიგი:

მიხეილ კელენჯერიძე – „ციფრული სამყაროს შესაძლებლობები დიზაინში“
10 ნოემბერი, 18:00 საათი

ეკა ლეფსვერიძე – „ინტელექტუალური საკუთრება“
11 ნოემბერი, 18:00 საათი

მიშო ბერიანიძე – „თანამედროვე ტექნოლოგიები“
12 ნოემბერი, 18:00 საათი

ნინო ენუქიძე – „ინოვაციის მარკეტინგი, როგორ ხდება ბესტსელერი ის, რაც არავის სჭირდება“
13 ნოემბერი, 17:00 საათი

სანდრო კანდელაკი – „ბიზნესიდეის ეფექტური პრეზენტაცია“
15 ნოემბერი, 18:00 საათი
ნინო დვალიძე – „ინოვაცია და კრეატიულობა“
16 ნოემბერი, 17:00 საათი

გიორგი კენჭუაშვილი – „მეწარმისთვის ხელშემწყობი ფაქტორები“
16 ნოემბერი, 18:00 საათი

დრო: 10-16 ნოემბერი, 18:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

საერთაშორისო კონფერენცია - „აუტიზმი: არსებული სიტუაცია და გამოწვევები საქართველოში“
2015-11-11 09:30
11 ნოემბერს, 09:30-დან 17:00 საათამდე, ილიას სახელმწიფო უნივერსიტეტის G106 აუდიტორიაში გაიმართება საერთაშორისო კონფერენცია – „აუტიზმი: არსებული სიტუაცია და გამოწვევები საქართველოში“.
ერთდღიანი კონფერენცია ხორციელდება ჩეხეთის რესპუბლიკის კარიტასის, ილიას სახელმწიფო უნივერსიტეტის ბავშვის განვითარების ინსტიტუტისა და საქართველოს აუტიზმის ასოციაციის მხარდაჭერით, პროექტის – „აუტიზმის სპექტრის დარღვევების მქონე ბავშვებისა და მოზარდებისათვის სერვისების ჩამოყალიბება საქართველოში“ – ფარგლებში. პროექტი დაფინანსებულია ჩეხეთის რესპუბლიკის განვითარების სააგენტოს მიერ.
კონფერენცია მიზნად ისახავს აუტისტური სპექტრის დარღვევების მქონე პირთა მდგომარეობის მიმოხილვას საქართველოში, დიაგნოსტირების, მთელი ცხოვრების განმავლობაში ზრუნვის, სოციალური ხელშეწყობისა და ინტეგრაციის შესახებ ჩეხური გამოცდილების გაზიარებას და ამ მიმართულებით საქართველოს სამომავლო პერსპექტივების განხილვას.
კონფერენციაში მონაწილეობას მიიღებენ საქართველოს როგორც სამთავრობო, ასევე არასამთავრობო ორგანიზაციების, ბავშვის განვითარების ინსტიტუტისა და ჩეხეთის აუტიზმის მქონე პირების დახმარების ასოციაციის (APLA) ექსპერტები.
კონფერენციის სრული პროგრამა იხილეთ აქ.
კონფერენციაზე დასწრება შეუძლია კონფერენციის თემატიკით დაინტერესებულ ნებისმიერ პირს. შეზღუდული ადგილების გამო, საჭიროა წინასწარი რეგისტრაცია.

შეავსეთ მარტივი სარეგისტრაციო ფორმა

სამუშაო ენა: ქართული, ინგლისური, ჩეხური (სინქრონული თარგმანით)
დრო: 11 ნოემბერი, 09:30-17:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. #1)
კონფერენციას შეგიძლიათ თვალი ადევნოთ ონლაინ რეჟიმში:

კონფერენცია თემაზე: ,,საქართველოს ენერგეტიკული სექტორი - სწრაფვა ევროკავშირისკენ და ელექტროენერგიით ვაჭრობის მექანიზმი“
2015-11-11 09:30
11 ნოემბერს, ოთხშაბათს, 09:30 საათზე ილიას სახელმწიფო უნივერსიტეტის ენერგეტიკის და მდგრადი განვითარების ინსტიტუტის, ანალიტიკური ცენტრის – “მსოფლიო გამოცდილება საქართველოსთვის“ (WEG) – და ,,დელოიტ კონსალტინგის“ ერთობლივი ორგანიზებით, ”თიბისი ბანკის” სათაო ოფისში ჩატარდება კონფერენცია: ,,საქართველოს ენერგეტიკული სექტორი – სწრაფვა ევროკავშირისკენ და ელექტროენერგიით ვაჭრობის მექანიზმი“.

კონფერენციაზე განხილულ იქნება ევროპის ენერგეტიკულ გაერთიანებაში საქართველოს გაწევრიანებისა და საქართველოს მიერ ასოცირების ხელშეკრულებით გათვალისწინებული ვალდებულებების შესრულების საკითხები; მიმოიხილება ელექტროენერგიით ვაჭრობის მექანიზმის მიზანშეწონილობა, არსებული სტატუსი და მისი სამომავლო განვითარება.
ღონისძიების მხარდამჭერები არიან: აშშ-ის საერთაშორისო განვითარების სააგენტო – ,,მმართველობა განვითარებისათვის“ და ევროკავშირი – „დიალოგი პროგრესისათვის.
დრო: 11 ნოემბერი, 09:30 საათი
ადგილმდებარეობა: ”თიბისი ბანკის” სათაო ოფისი (მარჯანიშვილის ქ. №7)
კონფერენციის სრული პროგრამა იხილეთ აქ.

მეწარმე კურსდამთავრებულის, გიორგი კონტუაძის, ვორკშოპი: გზა სტუდენტობიდან ინოვატორ ბიზნესმენობამდე
2015-11-11 13:00
11 ნოემბერს, 13:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის მეწარმე კურსდამთავრებულთა ცენტრის ორგანიზებით, პროექტის – EANET TALKS – ფარგლებში, ილიაუნის მეწარმე კურსდამთავრებული, კომპანია “outline”-ის დამფუძნებელი და “GIFFER”-ის შემქმნელი, გიორგი კონტუაძე, ჩაატარებს ვორკშოპს: გზა სტუდენტობიდან ინოვატორ ბიზნესმენობამდე.
დრო: 11 ნოემბერი, 13:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. №3/5)

განათლებისა და მეცნიერების სამინისტროს მიერ ორგანიზებული მეცნიერებისა და ინოვაციების საერთაშორისო კვირეულის ფარგლებში პასკალის პრემიის ლაურეატების კონფერენცია ჩატარდება
2015-11-12 11:00
საქართველოს განათლებისა და მეცნიერების სამინისტროს ორგანიზებით, 10-17 ნოემბერს გაიმართება მეცნიერებისა და ინოვაციების საერთაშორისო კვირეული – საქართველო 2015. კვირეულის ფარგლებში, 12 ნოემბერს, 11:00 საათზე, ილიას სახელმწიფო უნივერსიტეტის ბოტანიკის ინსტიტუტში ჩატარდება ილიას სახელმწიფო უნივერსიტეტთან აფილირებული იმ ახალგაზრდა მეცნიერების კონფერენცია, რომლებმაც 2014-2015 წლებში მოიპოვეს პასკალის პრემია.
კონფერენციის პროგრამა

კონფერენციის გახსნა – რექტორი გიგა ზედანია
პასკალის პრემიის ახალი ლაურეატების წარდგენა და დაჯილდოება – საბუნებისმეტყველო მეცნიერებებისა და საინჟინრო ფაკულტეტის დეკანი, დავით თარხნიშვილი
პასკალის პრემიის ახალი ლაურეატების სტატიების წარდგენა და მოხსენებები:

Oribatid mite communities along an elevational gradient in Sairme gorge (Caucasus) (“საირმის ხეობის ნიადაგის ტკიპების მრავალფეროვნება ზღვის დონიდან სიმაღლის გრადიენტში”; გამოქვეყნებულია საერთაშორისო ჟურნალში Experimental and Applied Acarology), “ილიას სახელმწიფო უნივერსიტეტის ასისტენტ-პროფესორი ლევან მუმლაძე
Fluvial sediments of the Algeti River in southeastern Georgia — An archive of Late Quaternary landscape activity and stability in the Transcaucasian region (“მდინარე ალგეთის ფლუვიალური სედიმენტები – არქივი გვიან მეოთხეული ლანდშაფტების აქტიურობის და სტაბილურობის შესახებ”; გამოქვეყნებულია საერთაშორისო ჟურნალში CATENA), ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტის გეოგრაფიის დეპარტამენტის უფროსი ლაშა სუხიშვილი

Formation and evolution of coronal rain observed by SDO/AIA on february 22, 2012 (”კორონალური წვიმის ფორმირება და ევოლუცია დაკვირვებული კოსმოსური ობსერვატორიიდან SDO/AIA 2012 წლის 22 თებერვალს”
სტატია გამოქვეყნებულია საერთაშორისო ჟურნალში Astronomy & Astrophysics April 15, 2015), ილიას სახელმწიფო უნივერსიტეტის აბასთუმნის ასტროფიზიკური ობსერვატორიის ასისტენტ–მკვლევარი ზურაბ ვაშალომიძე

პასკალის პრემიის 2014 წლის ლაურეატების წარდგენა, საბუნებისმეტყველო მეცნიერებებისა და საინჟინრო ფაკულტეტის დეკანი, დავით თარხნიშვილი

Endemic land mollusks in Georgia (Caucasus): How well are they protected by existing reserves and national parks (გამოქვეყნებულია საერთაშორისო ჟურნალში Journal of Molluscan Studies), ილიას სახელმწიფო უნივერსიტეტის ეკოლოგიის ინსტიტუტის ასისტენტ-მკვლევარი ლევან მუმლაძე;
Sympatry without co-occurrence: exploring the pattern of distribution of two Helix species in Georgia using an ecological niche modelling approach (გამოქვეყნებულია Thomson Reuters-ის ბაზაში შემავალი თემატური საერთაშორისო რეფერირებადი ჟურნალის – Journal of Molluscan Studies – 2014 წლის აგვისტოს ნომერში), ილიას სახელმწიფო უნივერსიტეტის ეკოლოგიის ინსტიტუტის ასისტენტ-მკვლევარი ლევან მუმლაძე;
A spider diversity model for the Caucasus Ecoregion (გამოქვეყნებულია Thomson Reuters-ის ბაზაში შემავალი თემატური საერთაშორისო რეფერირებადი ჟურნალის – Journal of Insect Conservation – 2014 წლის ივნისის ნომერში), ილიას სახელმწიფო უნივერსიტეტის ეკოლოგიის ინსტიტუტის მკვლევარი, სიცოცხლის შემსწავლელ მეცნიერებათა დოქტორი გიორგი ჩალაძე

კონფერენციის დახურვა და ფურშეტი

დრო: 12 ნოემბერი, 11:00 საათი
ადგილმდებარეობა: ბოტანიკურის ქ. #1, ილიას სახელმწიფო უნივერსიტეტის ბოტანიკის ინსტიტუტი
კონფერენციაზე დასწრება თავისუფალია.
რა არის პასკალის პრემია?
ახალგაზრდა მეცნიერთა კვლევის პროცესში ჩართულობის ხელშეწყობის მიზნით, ილიას სახელმწიფო უნივერსიტეტის რექტორის, გიგა ზედანიას ინიციატივით, 2014 წელს დაწესდა პასკალის პრემია – ფულადი ჯილდო, რომლის ოდენობა 3 000 ლარია.
პრემია გადაეცემა ილას სახელმწიფო უნივერსიტეტთან აფილირებულ ახალგაზრდა მეცნიერს მნიშვნელოვანი საერთაშორისო პუბლიკაციისთვის, რომელსაც აქვს სტატიის სახე. ჯილდო ერთ კანდიდატზე გაიცემა წელიწადში მაქსიმუმ სამ სტატიაზე. პრემიის მიმღებთა რიცხვი შეზღუდული არ არის. პასკალის პრემიის შესახებ დამატებითი ინფორმაცია იხილეთ აქ.
პროექტის პარტნიორია ”ბაზისბანკი”.
კონფერენციის პროგრამა

დოქტორ ფალკო შმიდერის საჯარო ლექცია: თეოდორ ადორნო - „განმანათლებლობის დიალექტიკა“, „ნეგატიური დიალექტიკა“
2015-11-12 13:00
12 ნოემბერს, 13:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სოციალური და კულტურის კვლევის ინსტიტუტის მოწვევით, XX საუკუნის დიდ მოაზროვნეთა შესახებ ლექციათა ციკლის ფარგლებში, ბერლინის ლიტერატურისა და კულტურის კვლევის ცენტრის (ZfL) მკვლევარი, დრ. ფალკო შმიდერი წაიკითხავს საჯარო ლექციას თემაზე: თეოდორ ადორნო – „განმანათლებლობის დიალექტიკა“, „ნეგატიური დიალექტიკა“.

თეოდორ ადორნო, შეიძლება ითქვას, კრიტიკული თეორიის ძირითადი ფიგურაა. მისთვის სახასიათო ისაა, რომ იგი ერთმანეთს უკავშირებს მარქსსა და ფროიდს და, გარდა ამისა, იმ კულტურულ-ინდუსტრიულ ფორმებს ააშკარავებს, რომლებიც საზრისის წარმოებაზე არიან პასუხისმგებელნი. ადორნო ცდილობს ჰეგელისა და მარქსის მემკვიდრეობა შეუნარჩუნოს ფილოსოფიას, რომელიც, მისი თვალთახედვიდან, არსებითად შეარყია ჰოლოკოსტის გამოცდილებამ. წიგნებში „ნეგატიური დიალექტიკა“ და „ესთეტიკის თეორია“ ადორნო შემეცნების თეორიული შედეგების გამოყვანას ცდილობს ცივილიზაციის დაცემიდან, რომელსაც მასთან უდიდესი მნიშვნელობა აქვს მინიჭებული. თავისი შემეცნების კრიტიკის ძირითადი მოტივები ადორნომ ბენიამინთან შეპირისპირებაში განავითარა: ასე გაჩნდა მასთან კონსტელაციური აზროვნების ცნება, ისევე როგორც არაიგივურის თეორია.
დრო: 12 ნოემბერი, 13:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. №1)

საჯარო დისკუსია სამართლის სკოლაში
2015-11-12 18:00
12 ნოემბერს, ხუთშაბათს, 18:00 საათზე, ილიას სახელმწიფო უნივერსიტეტის A408 აუდიტორიაში, კურსის – გენდერი და ადამიანის უფლებები – ფარგლებში, ილიას სახელმწიფო უნივერსიტეტის სამართლის სკოლა უმასპინძლებს სსიპ ადამიანით ვაჭრობის (ტრეფიკინგის) მსხვერპლთა, დაზარალებულთა დაცვისა და დახმარების სახელმწიფო ფონდის სამართლებრივი უზრუნველყოფისა და მონიტორინგის დეპარტამენტის უფროსს, ირმა ალადაშვილს. ქალბატონი ირმა ალადაშვილი ისაუბრებს ოჯახში ძალადობის თემაზე, ფონდის საქმიანობაზე და სერვისებზე, რომელთაც ფონდი ოჯახში ძალადობის მსხვერპლს აწვდის.
დრო: 12 ნოემბერი, 18:00 საათი
ადგილმდებარეობა: ილიას სახელმწიფო უნივერსიტეტის A408 აუდიტორია (ჭავჭავაძის გამზ. №32)
დასწრება თავისუფალია.
კურსზე – გენდერი და ადამიანის უფლებები – რეგისტრირებული სტუდენტებისთვის დასწრება სავალდებულოა.

დოქტორ ფალკო შმიდერის საჯარო ლექცია: მიშელ ფუკო - „სიტყვები და საგნები“, არქეოლოგია, გენეალოგია
2015-11-13 14:00
13 ნოემბერს, 14:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სოციალური და კულტურის კვლევის ინსტიტუტის მოწვევით, XX საუკუნის დიდ მოაზროვნეთა შესახებ ლექციათა ციკლის ფარგლებში, ბერლინის ლიტერატურისა და კულტურის კვლევის ცენტრის (ZfL) მკვლევარი, დრ. ფალკო შმიდერი წაიკითხავს საჯარო ლექციას თემაზე: მიშელ ფუკო – „სიტყვები და საგნები“, არქეოლოგია, გენეალოგია.

ფუკო ცოდნის ისტორიის ახალი კვლევის საკვანძო ფიგურაა, კულტურის მეცნიერებებში კი დღემდე მიეკუთვნება ყველაზე უფრო ხშირად ციტირებულ ავტორთა რიცხვს. მისი ინოვაციური აზროვნება სრულიად განსხვავებულ წყაროებთან გადაკვეთის შედეგად აღმოცენდა: მათ შორისაა სტრუქტურალიზმი (სოსიური, ალთიუსერი), ისტორიული ეპისტემოლოგია (ჟორჟ კანგილემი) და ფსიქოანალიზი (ჟაკ ლაკანი). დისკურს ანალიზის, არქეოლოგიისა და გენეალოგიის მეშვეობით მან კვლევის ახალი საგნები და მეთოდები განავითარა, რომლებიც უპირველეს ყოვლისა გარკვეული კულტურული არაცნობიერის გამომზეურებაზეა მიმართული. ამგვარად, მან უკან მოიტოვა იდეოლოგიის ტრადიციული ცნება და შესაძლებელი გახადა ის, რომ კულტურულ საზრისთა წარმოება ტრადიციული ჰერმენევტიკის მიღმა ყოფილიყო გამოაშკარავებული. ბიოძალაუფლების მისეული ცნება, ისევე როგორც გუვერნმენტალობის კვლევები ერთგვარ ხიდს დებს იმ თანამედროვე დისკუსიებთან, რომლებიც მმართველობისა და ტექნიკის ახალ ფორმებს შეეხება.
დრო: 13 ნოემბერი, 14:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. №1)

ახალგაზრდა მკვლევართა კლუბების ქსელის კონფერენცია მეცნიერებისა და ინოვაციების საერთაშორისო კვირეულზე
2015-11-13 14:00
საქართველოს განათლებისა და მეცნიერების სამინისტროს ორგანიზებით, 10-17 ნოემბერს გაიმართება მეცნიერებისა და ინოვაციების საერთაშორისო კვირეული – საქართველო 2015.
კვირეულის ფარგლებში, 13 ნოემბერს, 14:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” გაიმართება ახალგაზრდა მკვლევართა კლუბების ქსელში გაწევრიანებული მოსწავლეების კონფერენცია. კონფერენციაზე მოსწავლეები წარადგენენ თავიანთ სკოლაში განხორციელებულ პროექტებს და მიმდინარე კვლევების შედეგებს.
კონფერენციაზე მონაწილეობას მიიღებენ მოსწავლეები საქართველოს 13 სკოლიდან, კერძოდ:

ბორჯომის N 3 საჯარო სკოლა
თბილისის N175 საჯარო სკოლა
საჩხერის N2 საჯარო სკოლა
გორის N8 საჯარო სკოლა
ნაფარულის საჯარო სკოლა
რუსთავის N12 საჯარო სკოლა
თბილისის N69 საჯარო სკოლა
გორის რაიონის, სოფ. ხიდისთავის საჯარო სკოლა
თელავის N7 საჯარო სკოლა
თბილისის სკოლა „ბინული”
გიორგი მთაწმინდელის გორის გიმნაზია
გორის რაიონის ხიდისთავის საჯარო სკოლა
ფოთის მე-4 საჯარო სკოლა

ილიას სახელმწიფო უნივერსიტეტის ახალგაზრდა მკვლევართა კლუბების ქსელის შესახებ
ილიას სახელმწიფო უნივერსიტეტის ახალგაზრდა მკვლევართა კლუბების ქსელი არის პროექტი, რომელიც მიზნად ისახავს სხვადასხვა ინტერესისა და ასაკის მოზარდებში:

საბუნებისმეტყველო მეცნიერებების პოპულარიზაციას;
სამყაროს შესწავლისა და შეცნობის სურვილის გაზრდას;
ცოდნის და უნარების გაზიარების სურვილის გაზრდას;
თანამედროვე მსოფლიოში მეცნიერების როლის გათვითცნობიერებას;
ბავშვების, მოზარდების და მასწავლებლების ჩართვას სასწავლო პროცესში საბუნებისმეტყველო ექსპერიმენტების გამოყენებით.

ამჟამად ილიაუნის ახალგაზრდა კლუბების წევრია:

35 სკოლა;
35 მასწავლებელი
500-მდე მოსწავლე

ახალგაზრდა მკვლევართა კლუბების ქსელის შესახებ დამატებითი ინფორმაცია იხილეთ აქ.
კონფერენციის დრო: 13 ნოემბერი, 14:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი ”ლიგამუსი” (ი. ჭავჭავაძის გამზ. №32)
დასწრება თავისუფალია.

პროფესორ ოლივერ რაისნერის მოხსენება - ”ეთნოსი და დემოსი თბილისში: ეთნიკური ჯგუფების ურთიერთდამოკიდებულება ქალაქის დუმაში 1890-1897 წლებში”
2015-11-13 16:00
13 ნოემბერს, პარასკევს, 16:00 საათზე, ილიას სახელმწიფო უნივერსიტეტის A 103 აუდიტორიაში, სავლე წერეთლის ფილოსოფიის ინსტიტუტის წვერის, ქეთი გურჩიანის, ორგანიზებით, ანთროპოლოგიური შეხვედრების ფარგლებში, პროფესორი ოლივერ რაისნერი წაიკითხავს მოხსენებას თემაზე – ”ეთნოსი და დემოსი თბილისში: ეთნიკური ჯგუფების ურთიერთდამოკიდებულება ქალაქის დუმაში 1890-1897 წლებში”.
მოხსენების ენა: ქართული
დრო: 13 ნოემბერი, 16:00 საათი
ადგილმდებარეობა: ილიას სახელმწიფო უნივერსიტეტის A 103 აუდიტორია (ჭავჭავაძის გამზ. №32)
დასწრება თავისუფალია.

GameJam Iliauni
2015-11-13 23:59
საქართველოს განათლებისა და მეცნიერების სამინისტროს ორგანიზებით, 10-17 ნოემბერს თბილისის საერთაშორისო სამეცნიერო კვირეული გაიმართება. კვირეულის ფარგლებში, 14-15 ნოემბერს ილიას სახელმწიფო უნივერსიტეტი ატარებს საქართველოში პირველ ონლაინ GameJam Iliauni-ს, რომელიც კომპიუტერული თამაშების განვითარებით დაინტერესებულ ყველა ადამიანს აერთიანებს.
მონაწილეობის პირობები:

მონაწილეობის მსურველებმა უნდა გაიარონ წინასწარი რეგისტრაცია.
სარეგისტრაციო ფორმა: https://goo.gl/JNjNdM
რეგისტრაციის ბოლო ვადა: 13 ნოემბერი, 23:59 საათი

თამაშის წესები:

რეგისტრაციის დასრულებისთანავე, GameLab-ის ფეისბუქ-გვერდზე და GameJam Iliauni-ის ივენთის გვერდზე გამოცხადდება თემა, რის მიხედვითაც უნდა შეიქმნას თამაშის პროტოტიპები.
GameJam Iliauni-ს წინასწარ დარეგისტრირებული მონაწილეები შეზღუდულ დროში (48 საათში) შექმნიან თამაშების პროტოტიპებს სხვადასხვა პლატფორმისათვის (Android, ios, Web, PC).
მოთამაშეებმა თავიანთი ნამუშევრები უნდა ატვირთონ სერვერებზე (Dropbox, Google Drive, Wetransfer) და ბმულები სათაურით – iliauni Game Jam – გამოგზავნონ შემდეგ ელფოსტაზე: gamelab@iliauni.edu.ge
სავალდებულოა შემდეგი ფაილების გადმოგზავნა:
მინიმუმ, 3 თამაშის screenshot;
ios, android, web, PC სისტემებზე გაშვებადი (დაბილდული) თამაში;

თამაშის სამუშაო ფაილი (Project file Zip ფორმატში), რომლის კონფიდენციალურობაც დაცული იქნება;
Gameplay-ს 1-წუთიანი ვიდეორგოლი;
თამაშის მოკლე ტექსტური აღწერა.

გამარჯვებულთა გამოვლენა და პრიზები:
გამარჯვებულებს გამოავლენს ჟიური (IGDA Georgia) 20 ნოემბერს. პირველ სამ ადგილზე გასულ გუნდებს მასტერკლასს ჩაუტარებს Stormbringerstudios.
შენიშვნა 1: კონკურსში მონაწილეობას მიიღებენ მხოლოდ ის გუნდები, რომლებიც 13 ნოემბრის 23:59 საათამდე მოასწრებენ რეგისტრაციის გავლას.
შენიშვნა 2: გუნდი, რომელიც 15 ნოემბრის 23:59 საათამდე ვერ მოასწრებს ზემოთ მოცემული ფაილების ატვირთვას, ავტომატურად გამოეთიშება კონკურსს.
შენიშვნა 3: თამაში, რომელიც კონკურსამდე იყო შექმნილი, ავტომატურად გამოეთიშება კონკურსს.
საკონტაქტო ინფორმაცია:
557 708 807 მიხეილ ბერიანიძე

გია მაჩაბელი: "კიბორჩხალას ნისლეულის მაღალსიხშირული გამოსხივება"
2015-11-14 13:00
საქართველოს განათლებისა და მეცნიერების სამინისტროს ორგანიზებით, 10-17 ნოემბერს გაიმართება მეცნიერებისა და ინოვაციების საერთაშორისო კვირეული – საქართველო 2015.
კვირეულის ფარგლებში, 14 ნოემბერს, 13:00 საათზე, ”ექსპო ჯორჯიას”, მე-4 და მე-5 საგამოფენო პავილიონებში ილიას სახელმწიფო უნივერსიტეტის თეორიული ფიზიკის ინსტიტუტის პროფესორი, ემერიტუსი გია მაჩაბელი წაიკითხავს საჯარო ლექციას თემაზე: “კიბორჩხალას ნისლეულის მაღალსიხშირული გამოსხივება“.
კიბორჩხალას ნისლეული ჩვენი გალაკტიკის ყველაზე გამორჩეული ობიექტია. ის ყველა ჩვენთვის მისაწვდომ დიაპაზონში ასხივებს და მის მიერ გამოსხივებული სიმძლავრე რეკორდულია. ამავე დროს, ის ჩვენი გალაკტიკის ყველაზე “ახალგაზრდა” ობიექტია, ჯერ 1000 წლისაც არ არის. მისდამი ინტერესი აერთიანებს სხვადასხვა მიმართულების სპეციალისტებს: ასტრონომებს, ქიმიკოსებს, ისტორიკოსებს და ყველა განხრის ფიზიკოსებს. კიბორჩხალას ნისლეულის შესწავლამ მეცნიერება უდიდეს ფუნდამენტურ აღმოჩენებამდე მიიყვანა.
ბოლო ხანებში მეტად განვითარდა მაღალსიხშირული ასტრონომიის დაკვირვების ტექნიკა. ამას მოჰყვა მეტად საინტერესო აღმოჩენები, რომლებიც ახსნას მოითხოვენ.
ლექცია ადრეულ აღმოჩენებსა და ახალ გამოწვევებს ეხება.
დრო: 14 ნოემბერი,13:00 საათი
ადგილმდებარეობა: ”ექსპო ჯორჯიას” მე-4 და მე-5 საგამოფენო პავილიონები (წერეთლის გამზ. №118)
დასწრება თავისუფალია.

დოქტორ ჯონ დადლის ლექციათა ციკლი არისტოტელეს შესახებ
2015-11-16 15:00
ილიას სახელმწიფო უნივერსიტეტის სავლე წერეთლის ფილოსოფიის ინსტიტუტით მოწვევით, 16 ნოემბრიდან ლუვენის კათოლიკური უნივერსიტეტის (ბელგია) დოცენტი, დოქტორი ჯონ დადლი წაიკითხავს საჯარო ლექციებს არისტოტელეს შესახებ. ლექციათა ციკლი შედგება ფილოსოფიის პროგრამის საბაკალავრო კურსის – “ფილოსოფიის ისტორია 1” – ფარგლებში (კურსის ხელმძღვანელი – თამარ ცოფურაშვილი).
ლექციათა განრიგი და თემატიკა:
16 ნოემბერი, ორშაბათი, 15:00 საათი, A 101 აუდიტორია

არისტოტელეს ონტოლოგია

17 ნოემბერი, სამშაბათი, 17:00 საათი, A 101 აუდიტორია

არისტოტელეს ეთიკა

19 ნოემბერი, ხუთშაბათი, 17:00 საათი, A 101 აუდიტორია

საკითხისა და მეთოდოლოგიის არისტოტელესეული განსხვავება მეტაფიზიკას, ფიზიკას და მათემატიკას შორის

24 ნოემბერი, სამშაბათი, 17 :00 საათი, A 101 აუდიტორია

არისტოტელეს სულის შესახებ

26 ნოემბერი, ხუთშაბათი F 415 აუდიტორია (ფილოსოფიის ინსტიტუტი)

შემთხვევითობის ცნება არისტოტელეს მიხედვით

მომხსენებლის შესახებ
პროფესორი ჯონ დადლი ლუვენის კათოლიკური უნივერსიტეტის ანტიკური, შუა საუკუნეებისა და რენესანსის ფილოსოფიის ცენტრის მკვლევარია 2003 წლიდან.
იგი სხვადასხვა დროს ასწავლიდა მსოფლიოს უნივერსიტეტებში: სამხრეთ კაროლინის უნივერსიტეტში, Divine Word College (აშშ), ბენედიქტინელთა კოლეჯში (აშშ), კორდობას უნივერსიტეტში (ესპანეთი) და სანტიაგოს პონტიფიკატის კათოლიკურ უნივერსიტეტში (ჩილე). მისი სამეცნიერო კვლევების ინტერესია ანტიკური ფილოსოფია და ფილოსოფიის ისტორია. დოქტორი დადლი ავტორია არაერთი სამეცნიერო პუბლიკაციისა, რომელთაგან აღსანიშნავია 2012 წელს გამოქვეყნებული ბოლო წიგნი “შემთხვევითობის არისტოტელესეული ცნება” (Aristotle’s Concept of Chance, State University of New York Press 2012).

ლექციები წარიმართება ინგლისურ ენაზე თანმიმდევრული ქართული თარგმანით.
დასწრება თავისუფალია.

ბიოტექნოლოგიის დარგში მოღვაწე მკვლევართა შეხვედრა კომპანია ”ავერსის” წარმომადგენლებთან
2015-11-17 15:00
17 ნოემბერს, 15:00 საათზე, ილიას სახელმწიფო უნივერსიტეტის E207 აუდიტორიაში, ტექნოლოგიების კომერციალიზაციის ოფისის ორგანიზებით, შედგება ბიოლოგიისა და ბიოტექნოლოგიის დარგში საქართველოში მოღვაწე მკვლევართა შეხვედრა ფარმაცევტული კომპანია ”ავერსის” წარმომადგენლებთან. შეხვედრის ფარგლებში, ”ავერსის” წარმომადგენლები წარადგენენ კომპანიას და ისაუბრებენ როგორც მათ წინაშე არსებული გამოწვევების შესახებ, ისე სამომავლო გეგმებზე. პრეზენტაციის დასრულების შედგომ აუდიტორიას მიეცემა საშუალება, დასვას კითხვები და განიხილოს შესაძლო თანამშრომლობის პერსპექტივები.

დრო: 17 ნოემბერი, 15:00 საათი

ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. №3/5)

დისკუსია თემაზე: ტოლერანტობის პრობლემა საქართველოში
2015-11-17 19:00
17 ნოემბერს, სამშაბათს, 19:00 საათზე, ილიას სახელმწიფო უნივერსიტეტის A 101 აუდიტორიაში, ტოლერანტობისა და მრავალფეროვნების ინსტიტუტისა და ილიას სახელმწიფო უნივერსიტეტის ერთობლივი პროექტის – ტოლერანტობის სკოლის ფარგლებში, ჩატარდება დისკუსია: ტოლერანტობის პრობლემა საქართველოში.
დისკუსიაში მონაწილეობას მიიღებენ საქართველოს პარლამენტის წევრები: თამარ კორძაია (”ქართული ოცნება”), ჩიორა თაქთაქიშვილი (”ერთიანი ნაციონალური მოძრაობა”) და ნინო გოგუაძე (”თავისუფალი დემოკრატები”).
მოდერატორი: ილიას სახელმწიფო უნივერსიტეტის ასოცირებული პროფესორი, თამარ გურჩიანი
პროექტის მხარდამჭერია ჰოლანდიის საელჩო.
დრო: 17 ნოემბერი, 19:00 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. №32)
დასწრება თავისუფალია.
დისკუსია ტარდება ტოლერანტობის საერთაშორისო დღისადმი მიძღვნილი კვირეულის ფარგლებში.

პროკრედიტ ბანკში დასაქმების უნიკალური შანსი
2015-11-18 15:00
18 და 19 ნოემბერს, 15:00 საათზე, ილიას სახელმწიფო უნივერსიტეტის E207 აუდიტორიაში ”პროკრედიტ ბანკის” ადამიანური რესურსების განყოფილების თანამშრომლები დაინტერესებულ ახალგაზრდებს გააცნობენ ინფორმაციას ახალგაზრდა ბანკირების პროგრამის შესახებ. 18 ნოემბერს შედგება შეხვედრა ილიაუნის ბიზნესის სკოლის სტუდენტებისთვის, ხოლო 19 ნოემბერს – მეცნიერებათა და ხელოვნების ფაკულტეტის სტუდენტებისთვის.
”პროკრედიტ ბანკი” იწყებს კადრების შერჩევას დასაქმების საერთაშორისო პროგრამისთვის, რომელიც ჩატარდება ბულგარეთში, ქალაქ სოფიაში.
შერჩევის ძირითადი კრიტერიუმებია:

ანალიტიკური და კრიტიკული აზროვნების უნარი;
სწავლასა და განვითარებაზე ორიენტირებულობა;
მიზანდასახულობა და ენერგიულობა;
დატვირთულ რეჟიმში მუშაობის უნარი;
ინგლისური ენის მაღალ დონეზე ცოდნა;
”პროკრედიტ ბანკში” პროფესიული განვითარებისა და წინსვლის სურვილი.

ახალგაზრდა ბანკირების პროგრამაში მონაწილეთა ასაკობრივი ზღვარი შეზღუდულია 21-დან 32 წლამდე.
პროგრამის შესახებ დამატებითი ინფორმაციისთვის ეწვიეთ ვებგვერდს.
დრო: 18 და 19 ნოემბერი, 15:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. №3/5)
